懷西湖寄晁美叔同年
作者：蘇軾
朝代：宋

paragraphs: 西湖天下景，游者無愚賢。
淺深隨所得，誰能識其全。
嗟我本狂直，早爲世所捐。
獨專山水樂，付與寧非天。
三百六十寺，幽尋遂窮年。
所至得其妙，心知口難傳。
至今清夜夢，耳目餘芳鮮。
君持使者節，風采爍雲煙。
清流與碧巘，安肯爲君妍。
胡不屏騎從，暫借僧榻眠。
讀我壁間詩，清凉洗煩煎。
策杖無道路，直造意所便。
應逢古漁父，葦間自延緣。
問道若有得，買魚勿論錢。